b'\n_START_ARTICLE_\nBjarezinan biosf\xc3\xa4\xc3\xa4rialue\n_START_PARAGRAPH_\nBerezinan biosf\xc3\xa4\xc3\xa4rialue tai Bjarezinan biosf\xc3\xa4\xc3\xa4rialue tai Bjarezinan luonnonpuisto (valkoven. \xd0\x91\xd1\x8f\xd1\x80\xd1\x8d\xd0\xb7\xd1\x96\xd0\xbd\xd1\x81\xd0\xba\xd1\x96 \xd0\xb1\xd1\x96\xd1\x8f\xd1\x81\xd1\x84\xd0\xb5\xd1\x80\xd0\xbd\xd1\x8b \xd0\xb7\xd0\xb0\xd0\xbf\xd0\xb0\xd0\xb2\xd0\xb5\xd0\xb4\xd0\xbd\xd1\x96\xd0\xba, Bjarezinski bijasfery zapavednik, ven. \xd0\x91\xd0\xb5\xd1\x80\xd0\xb5\xd0\xb7\xd0\xb8\xd0\xbd\xd1\x81\xd0\xba\xd0\xb8\xd0\xb9 \xd0\xb1\xd0\xb8\xd0\xbe\xd1\x81\xd1\x84\xd0\xb5\xd1\x80\xd0\xbd\xd1\x8b\xd0\xb9 \xd0\xb7\xd0\xb0\xd0\xbf\xd0\xbe\xd0\xb2\xd0\xb5\xd0\xb4\xd0\xbd\xd0\xb8\xd0\xba, Berezinski biosfernyi zapovednik) on biosf\xc3\xa4\xc3\xa4rialueen tasoinen luonnonpuisto Valko-Ven\xc3\xa4j\xc3\xa4ll\xc3\xa4, Minskin ja Vitsebskin alueilla, noin 120 kilometri\xc3\xa4 Minskist\xc3\xa4 pohjoiseen.  Osia Berezinan biosf\xc3\xa4\xc3\xa4rialueesta kuuluu kansainv\xc3\xa4lisesti merkitt\xc3\xa4v\xc3\xa4n\xc3\xa4 pidettyihin Ramsarin sopimuksen m\xc3\xa4\xc3\xa4rittelemiin kosteikko-alueisiin. _NEWLINE_Luonnonpuisto on perustettu 1925 Dneprin sivuhaaran Berezinan (eli Bjarezinan) yl\xc3\xa4juoksulle alun perin majavan ja muun riistan sek\xc3\xa4 monipuolisen luonnon suojelemiseksi. Puiston pinta-ala on nyky\xc3\xa4\xc3\xa4n 851,49 neli\xc3\xb6kilometri\xc3\xa4, josta 86\xc2\xa0% on mets\xc3\xa4\xc3\xa4.  Suojelualueen toimisto on puistosta parinkymmenen kilometrin p\xc3\xa4\xc3\xa4ss\xc3\xa4 koilliseen sijaitsevassa Lepelin kaupungissa. _NEWLINE_Tieteellisen tutkimusyhteisty\xc3\xb6n ja ekologisen matkailun ohella luonnonpuiston suojavy\xc3\xb6hykkeelle kaupataan my\xc3\xb6s mets\xc3\xa4stysmatkoja ulkomaalaisille turisteille.'